
1. Situaţia din FYROM 

 

Guvernul macedonean a afirmat că operaţiunea lansată duminică 25 martie a.c. împotriva rebelilor albanezi care ocupă înălţimile din apropierea oraşului Tetovo are ca scop “alungarea teroriştilor” de pe teritoriul Macedoniei. 

“Operaţiunea în curs este cea anunţată de guvern în cadrul ultimatumului adresat teroriştilor, în scopul scoaterii lor de pe teritoriul Macedoniei, pentru a proteja integritatea ţării”, a declarat purtătorul de cuvânt al Ministerului macedonean al Apărării, Georgi Trendafilov. 

Forţele macedonene au lansat câteva zeci de obuze şi rachete asupra colinelor din jurul oraşului, în timp ce tancuri T-55 aparţinând armatei au pătruns pe străzile din Tetovo, operaţiunea fiind începutul unei ample ofensive împotriva luptătorilor de gherilă care controlează aceste poziţii. Elicoptere de luptă ale armatei macedonene au lansat şi sâmbătă rachete asupra acestor poziţii. 

Operaţiunea armată a continuat prin mobilizarea trupelor terestre, circa 250 de infanterişti ai armatei macedonene, echipaţi cu tunuri şi mortiere, şi aproximativ 15 blindate urcând colinele din jurul localităţii Tetovo. 

O coloană de blindate a fost blocată în Gajre, primul sat dintre colinele de lângă oraş, de tirurile rebelilor din Armata de Eliberare Naţională a Albanezilor din Macedonia (UCK). Coloane de infanterişti, protejate de trupe blindate, care încercau să facă joncţiunea (dinspre Tetovo) cu coloana de blindate blocată, au fost, la rândul lor, blocate de tiruri intense de arme automate. 

“În cursul operaţiunii, forţele macedonene au reuşit să-i îndepărteze pe rebelii albanezi din şase sate din nord-vestul Macedoniei”, a anunţat purtătorul de cuvânt al armatei, Blagoja Markovski. Fortăreaţa Kale, aflată la periferia oraşului Tetovo şi ocupată de rebeli, “este încercuită”, a adăugat B. Markovski, care a precizat că operaţiunea forţelor de securitate macedonene se desfăşoară “potrivit planului prevăzut”. Purtătorul de cuvânt al armatei a adăugat că “teroriştii albanezi opun o rezistenţă organizată, folosind arme sofisticate, precum şi tunuri şi mortiere”. El a precizat că cele şase localităţi recucerite de armata macedoneană sunt Lavce, Gajre, Lisec, Drenok, Teke şi Selce, zone care, în ultimele săptămîni, serviseră drept bastion al Armatei de Eliberare Naţională a albanezilor din Macedonia. 

“Forţele macedonene îşi vor continua operaţiunea până când vor recuceri toate poziţiile deţinute încă de rebeli”, a declarat, la rândul său, Antonio Milososki, purtător de cuvânt al Guvernului de la Skopje. El i-a acuzat pe combatanţii UCK că s-au folosit de populaţia din mai multe sate drept “scuturi umane” şi a adăugat că forţele macedonene au reacţionat “cu precauţie, din grijă faţă de securitatea civililor”. 

Consilierul macedonean pentru probleme de securitate al preşedintelui, Nikola Dimitrov, a apreciat “gradul înalt de profesionalism” de care, în opinia lui, au dat dovadă forţele macedonene. El şi-a exprimat satisfacţia faţă de sprijinul acordat de populaţie forţelor guvernamentale, al căror “succes generează speranţa că problemele vor fi rezolvate”. 

La Skopje s-a anunţat că în noaptea de duminică spre luni (26 martie a.c.) nu au fost semnalate schimburi de focuri în Tetovo.

*

“NATO trebuie să intervină rapid în Fosta Republică Iugoslavă a Macedoniei, dar soluţia pentru criza regională presupune un Kosovo albanez autonom”, a apreciat, marţi 20 martie a.c., generalul Wesley Clark, care a condus atacurile aeriene ale Alianţei Nord-Atlantice împotriva Iugoslaviei, în 1999. 

Generalul american a afirmat că “escaladarea rapidă a luptelor din nordul Macedoniei în aceste zile solicită un răspuns prompt din partea Occidentului, pentru a menţine integritatea unei Macedonii multietnice, ajutând autorităţile de la Skopje să pună capăt traficului de arme şi infiltrării combatanţilor extremişti albanezi la frontieră”. “NATO este singura instituţie care poate acţiona eficace pentru a face ca situaţia să treacă de la confruntare la dialog”, este de părere W. Clark. Generalul american consideră însă că guvernul macedonean trebuie să fie, de asemenea, “plasat sub supraveghere”, pentru a acorda drepturi depline minorităţii albaneze. 

În opinia lui W. Clark, frustrarea albanezilor din Kosovo, provincie care încă se află sub administrare ONU, este în centrul acestei crize. “În cele din urmă, comunitatea internaţională va trebui să recunoască faptul că în centrul problemei se află întârzierea persistentă în a acorda provinciei Kosovo autonomie democratică şi o soluţie pentru statutul său final”, a spus fostul comandant suprem al forţelor aliate în Europa. “Kosovarii au dreptul la autonomie”, a conchis acesta, subliniind, totuşi, că exportarea conflictelor nu poate decât să aducă prejudicii cauzei albanezilor. 

În acest sens, secretarul american al Apărării, Donald Rumsfeld, a ordonat trimiterea în Macedonia a unei unităţi americane de cercetaşi, formate din 80 de militari şi două sau trei drone (avioane fără pilot dotate cu camere de luat vederi) de tip Predator. 

Această măsură vizează sporirea surselor de informaţii privind situaţia din jurul provinciei Kosovo, a precizat purtătorul de cuvânt al Pentagonului, contraamiralul Craig Quigley. “Până în prezent, am transmis o cantitate limitată de informaţii Guvernului macedonean, plecând de la informaţiile culese de singurul avion de recunoaştere care operează în regiune”, a declarat acesta, precizând că “nu au fost încă definite condiţiile de transmitere către macedoneni a informaţiilor culese de avioane”. 

 

2. Lucrările summit-ului european de la Stockholm 

 

Liderii celor cincisprezece state membre ale Uniunii Europene s-au întrunit, în perioada 23-25 martie a.c., la Stockholm, pentru a dezbate tema accelerării reformelor economice în măsură să asigure prosperitatea UE, dar şi pentru a discuta despre criza din Macedonia. 

Dat fiind că situaţia de la frontiera Macedoniei cu Kosovo s-a deteriorat tot mai mult, şefii de stat şi de guvern din statele membre ale UE l-au invitat la lucrările summit-ului şi pe preşedintele Fostei Republici Iugoslave a Macedoniei (FYROM), Boris Traikovski. Uniunea Europeană l-a asigurat pe acesta, în cadrul luărilor de cuvânt, de sprijinul său solemn în lupta ţării sale împotriva gherilei albaneze care ameninţă să destabilizeze din nou Balcanii. “Nimeni nu poate pune în discuţie cauza integrităţii teritoriale a Macedoniei”, a avertizat cancelarul german Gerhard Schroeder. 

Preşedintele macedonean a primit sprijinul participanţilor la summit pentru integritatea teritorială a Macedoniei, însă UE şi-a nuanţat poziţia în legătură cu aceasta, cerându-i să ia în calcul revendicările minorităţii albaneze. În timp ce Boris Traikovski s-a arătat hotărât să anihileze rebeliunea armată albaneză, liderii europeni i-au solicitat “să facă tot ce-i stă în putinţă pentru a evita o escaladare a acţiunilor militare”.

Liderii europeni au purtat discuţii şi cu preşedintele rus Vladimir Putin, care a venit la Stockholm pentru a-şi dovedi bunele relaţii cu europenii într-un moment în care Rusia trece, conform analiştilor politici, printr-un “nou război rece în relaţiile cu SUA”, generat, în mare măsură, de proiectul american de amplasare a unui scut naţional antirachetă (NMD). 

În prezenţa preşedintelui rus, Vladimir Putin, Uniunea Europeană şi-a reiterat apelul la “soluţionarea paşnică” a conflictului din Cecenia. Premierul suedez Goeran Persson a afirmat că liderii europeni l-au informat pe preşedintele rus despre “îngrijorarea lor în legătură cu situaţia din Cecenia” şi au “subliniat necesitatea unei soluţionări politice a acesteia”. Premierul suedez a mai afirmat că participanţii la summit “au subliniat că un parteneriat global cu Rusia trebuie să se fundamenteze pe valori comune”. 

La rândul său, Vladimir Putin a dat asigurări că “a luat notă” de preocupările exprimate de liderii Uniunii Europene şi a făcut o paralelă între ceea ce se întâmplă în Cecenia şi evenimentele din Macedonia, unde, a spus el, “nişte terorişti au declanşat rebeliunea armată împotriva guvernului”. 

V. Putin a declarat că a ordonat retragerea trupelor ruse din Cecenia, însă a explicat că este în continuare necesară o prezenţă militară acolo pentru “a asigura întoarcerea refugiaţilor la casele lor”. Preşedintele rus a mai spus că, în momentul de faţă, nu se mai desfăşoară operaţiuni militare în Cecenia şi că cei care luptă împotriva teroriştilor sunt membri ai forţelor speciale. 

Şeful statului rus a dat asigurări că doreşte să coopereze cu organizaţiile internaţionale în problema cecenă.

Preşedintele Vladimir Putin a prezentat o iniţiativă rusă pentru Balcani, care vizează ca ţările din regiune să semneze o declaraţie comună referitoare la integritatea teritorială şi respectarea acesteia. “Respectarea acestei rezoluţii va fi garantată de Consiliul de Securitate al ONU”, a subliniat preşedintele rus. Rezoluţia ar angaja “ţările din regiune să-şi conjuge eforturile vizând eradicarea terorismului şi extremismului”, a declarat V. Putin.

Acest summit s-a dorit, înainte de toate, o continuare a celui de la Lisabona, care, cu un an în urmă, îşi fixa un obiectiv extrem de ambiţios, şi anume acela de a face ca, până în 2010, economia UE să devină “cea mai competitivă din lume”, în condiţiile utilizării unei rate globale a forţei de muncă de 70% din populaţia activă a UE. 

Acest lucru implică, în primul rînd, menţinerea unei creşteri economice anuale în jurul cifrei de 3%, crearea a 20 de milioane de locuri de muncă până în 2010, reducerea intervenţiei guvernelor în economie şi o mai bună coordonare a politicilor economice, raportul Comisiei Europene indicând 55 de puncte de acţiune care trebuie analizate şi reglementate în timp. Obiectivul fixat mai poate însemna, în mod concret, o mai mare deschidere a pieţelor naţionale către concurenţă. 

Preşedintele Comisiei Europene, Romano Prodi, a declarat că printre primele şase puncte de interes care s-au aflat pe masa de lucru la Stokholm au fost:

- liberalizarea accelerată a distribuţiei de energie, alături de cea a serviciilor poştale;

- integrarea pieţelor financiare şi a celor de asigurări pentru Bursă; 

- integrarea transportului aerian până în 2004 şi unificarea spaţiilor aeriene în cadrul Uniunii;

- crearea unui brevet comunitar recunoscut în toate ţările membre UE;

- reforma sistemelor de educaţie şi pregătire profesională; 

- reforma sistemului de pensii.

Liberalizarea sectoarelor strategice, în primul rând a sectorului gaz metan şi electricitate, a constituit unul dintre principalele puncte de divergenţă la dezbaterile de la Stockholm. Franţa, care are o poziţie total opusă celei pe care se situează Marea Britanie sau Spania, a refuzat cu fermitate să se alăture obiectivului Comisiei Europene referitor la liberalizarea totală a energiei până în 2005, fără garantarea noţiunii de serviciu public. În această problemă, Franţa se poate baza pe susţinerea implicită a Germaniei, care nu doreşte să-şi pună în dificultate un partener cu care încearcă să dezvolte unele relaţii privilegiate. 

Partizani ai deschiderii sectoarelor energetice, premierii Tony Blair şi Jose Maria Aznar au blocat, în schimb, procesul de creare a “cerului unic” - care ar urma să ducă la uniformizarea sistemelor aeriene de control - din cauza diferendului lor asupra Gibraltarului. Pe de altă parte, reprezentanţii spaniol şi portughez s-au aliat împotriva proiectului de brevet comunitar european. 

La încheierea summit-ului, preşedintele francez Jacques Chirac a încercat să rezume sentimentul general: “Probabil că metodele noastre sunt dezastruoase, ambiţiile noastre limitate, dar iată că totuşi merge”. 

Conform analiştilor politici, liderii europeni, reuniţi la summit-ul de la Stockholm, au vrut să dea asigurări opiniei şi pieţei internaţionale în legătură cu viitorul economic al Uniunii Europene, însă mesajul lor a fost bruiat de o ordine de zi supraîncărcată şi dezechilibrat de actualitatea internaţională. 

Potrivit analiştilor, summit-ul a generat progrese mai puţin însemnate. Cum se întîmplă deseori în acest gen de întîlniri, rezultatul final este foarte departe de ambiţiile iniţiale. Liderii UE se vor putea declara satisfăcuţi că a existat un acord în privinţa unei armonizări accelerate a pieţelor financiare, acesta fiind un dosar cu şanse minime de a genera entuziasmul europenilor. Reprezentanţii statelor membre ale UE sunt, mai degrabă, preocupaţi de criza vacii nebune şi de extinderea epidemiei de febră aftoasă, acestea fiind primele subiecte abordate în cadrul întîlnirii, ocazie cu care şefii de stat şi de guvern prezenţi şi-au manifestat “solidaritatea” cu ţările cel mai afectate. Cu toate acestea, ei au refuzat să dezbată mai pe larg politica agricolă comună şi despre pericolele determinate de o producţie mult prea mare.

 

3. Relaţiile SUA - Rusia

 

Departamentul de Stat american a declarat, joi 22 martie, că “patru diplomaţi ruşi au fost declaraţi “persona non grata” pentru legăturile cu agentul FBI Robert Hanssen, arestat în februarie pentru spionaj în favoarea Moscovei, şi trebuie să părăsească imediat Statele Unite”, în timp ce alţi 46 au fost invitaţi să plece până în luna iulie. 

Purtătorul de cuvânt al Departamentului de Stat, Richard Boucher, a declarat că “aceste patru persoane sunt agenţi ai serviciilor de informaţii implicaţi în ancheta privind afacerea Hanssen”. Richard Boucher a adăugat că Departamentul de Stat a avertizat autorităţile ruse că “orice alt responsabil care ar putea fi implicat pe viitor în afacerea Hanssen nu va fi binevenit în Statele Unite”. 

Un responsabil cu rang înalt în Departamentul de Stat a declarat că “SUA au decis, de asemenea, să solicite plecarea, până la 1 iulie, a altor 46 de diplomaţi ruşi, aflaţi la post, aceştia fiind consideraţi, la rândul lor, agenţi ai seviciilor de informaţii străine”. 

Preşedintele George W. Bush a afirmat că a luat o “decizie bună” ordonând expulzarea celor 50 de diplomaţi ruşi acuzaţi de spionaj, dar s-a declarat “încrezător în posibilitatea de a avea relaţii bune cu Moscova”. “Măsurile luate ieri vorbesc de la sine. Dar am încredere că vom putea avea relaţii bune cu Rusia. Există câteva domenii în care putem lucra împreună”, a adăugat preşedintele american. 

La rândul său, consilierul prezidenţial pe probleme de securitate naţională, Condoleezza Rice, a declarat că expulzarea diplomaţilor ruşi a fost decisă după ce Moscova a ignorat mai multe avertismente. “Statele Unite consideră că prezenţa militară rusă pe teritoriul american nu intră în cadrul a ceea ce ar trebui să fie o relaţie bună şi fructuoasă”, a declarat ea. “Această problemă a fost ridicată de mai multe ori în timpul precedentei administraţii şi suntem mulţumiţi că este acum de domeniul trecutului”, a adăugat C. Rice.

*

Surse din cadrul serviciilor ruse de securitate au anunţat, la 22 martie a.c., că ruşii “ar putea expulza sute de diplomaţi americani”. “Americanii au anunţat expulzarea a 50 de diplomaţi ruşi acreditaţi la Washington. Reacţia Moscovei va fi adecvată şi proporţională”, au precizat sursele citate. 

Un reprezentant al serviciilor ruse de securitate a precizat că “dacă va trebui să răspundem într-o manieră adecvată, Rusia va trebui să expulzeze sute de colaboratori ai Ambasadei Statelor Unite, pentru ca pierderile în rândul personalului american să fie echivalente celor ale Rusiei în SUA”. 

Acelaşi reprezentant al serviciilor ruse declarase anterior că personalul diplomatic al ambasadei ruse de la Washington este de 190 de persoane, în timp ce la Ambasada Statelor Unite de la Moscova lucrează 1100 de angajaţi. Potrivit unui document oficial al Departamentului de Stat, doar 120 de persoane sunt acreditate pe lîngă ambasada rusă din Statele Unite. 

*

Principalele momente din ultimii 30 de ani în care au avut loc expulzări ale unor diplomaţi sovietici sau ruşi:

- septembrie 1971: Londra expulzează 105 sovietici. Moscova va riposta, după două săptămâni, expulzând 18 britanici. 

- aprilie 1972: Bolivia expulzează 49 de membri ai ambasadei sovietice de la La Paz, la doi ani după stabilirea de relaţii diplomatice între cele două ţări. 

- aprilie 1983: 47 de diplomaţi sovietici aflaţi la post în Franţa sunt expulzaţi în cadrul afacerii Farewell. Moscova nu ia măsuri. 

- noiembrie 1983: Granada expulzează 49 de diplomaţi sovietici, la puţin timp după intervenţia trupelor americane în Granada. 

- septembrie 1985: 31 de sovietici sunt expulzaţi de Foreign Office, gest urmat de expulzarea din URSS a 31 de britanici. 

- octombrie 1986: “războiul diplomaţilor” - 80 de diplomaţi sovietici părăsesc SUA, dintre care cinci sunt expulzaţi. Ceilalţi pleacă din cauza deciziei americane de a reduce personalul diplomatic sovietic aflat în Statele Unite. URSS va expulza cinci diplomaţi americani şi îşi va retrage întreg personalul sovietic care lucra pentru diplomaţii americani din URSS. 

- aprilie 1987: şase diplomaţi sovietici care se interesau de racheta Ariane sunt expulzaţi din Franţa. URSS expulzează şase diplomaţi francezi aflaţi la post la Moscova. 

- iunie 1988: Canada expulzează sau declară “persona non grata” 19 sovietici. Moscova ia măsuri similare împotriva a 13 diplomaţi canadieni. 

- mai 1989: Marea Britanie expulzează 14 sovietici şi URSS replică prin expulzarea a 14 britanici. 

- octombrie 1991: opt diplomaţi sovietici sunt expulzaţi din Norvegia, din cauza desfăşurării unor “activităţi incompatibile cu statutul lor”. 

- mai 1996: Londra şi Moscova expulzează fiecare câte patru diplomaţi. Iniţial, Moscova anunţase că nouă diplomaţi britanici sunt declaraţi “persona non grata”.

 

 

4. Relaţiile Bulgaria - Rusia

 

Analiştii politici consideră că Bulgaria, fosta aliată a Uniunii Sovietice, a câştigat aprecierea Statelor Unite atunci când a cerut expulzarea a trei diplomaţi ruşi acuzaţi de spionaj, cu toate că Rusia a ameninţat Bulgaria cu o deteriorare a relaţiilor bilaterale. 

Primul director al FBI care a vizitat Bulgaria, Louis Freeh a felicitat, marţi 20 martie a.c., autorităţile bulgare pentru “reacţia rapidă” de care au dat dovadă în această problemă. “Sunt ţări care, în pofida încheierii războiului rece, încearcă în continuare să saboteze democraţiile prin activităţi de spionaj”, a declarat acesta. 

Bulgaria a invitat trei diplomaţi ruşi bănuiţi de spionaj să părăsească ţara. “Nu se poate permite unor indivizi, care lucrează sub acoperire diplomatică sau de altă natură, să întreprindă astfel de activităţi şi ei trebuie îndepărtaţi din ţară. Este acţiunea oportună la care recurge fiecare ţară democratică pentru a se proteja. Şi îl aplaud, evident, pe primul ministru pentru reacţia sa rapidă în această privinţă”, a declarat Louis Freeh. 

“Interesul naţional bulgar a fost, evident, ameninţat şi există dovezi”, a afirmat purtătorul de cuvânt al Ministerului bulgar al Afacerilor Externe, Radko Vlaikov. El s-a referit îndeosebi la cazul bulgarului Iani Ianev, fostul adjunct al şefului biroului de analize de pe lângă serviciul de informaţii al armatei, arestat la 6 martie a.c. în faţa ambasadei Rusiei, în timp ce avea asupra lui documente secrete. Luni, ca măsură de retorsiune, Rusia a invitat trei diplomaţi bulgari să părăsească ţara. 

Ambasada rusă la Sofia a avertizat că expulzarea diplomaţilor ruşi va avea “un impact foarte serios asupra dezvoltării relaţiilor bilaterale”. “Această acţiune este angajată, potrivit unor analişti ruşi, pe fondul unei campanii antiruse înverşunate, provocate de o manie a spionajului în Bulgaria”.

Ministrul bulgar al Afacerilor Externe, Nadejda Mihailova, a declarat că Bulgaria este dispusă “să plătească un preţ pentru demnitatea şi suveranitatea sa”. Ministrul bulgar l-a asigurat pe omologul său rus, Igor Ivanov, că expulzarea diplomaţilor a fost decisă “nu contra, ci în interesul unor relaţii bulgaro-ruse bune şi civilizate”. Nadejda Mihailova a subliniat cu precădere “gestul de bunăvoinţă” de care a dat dovadă Sofia “de a nu fi anunţat faptele concrete reproşate celor în cauză”. Ministerul rus al Afacerilor Externe a subliniat că “reglementarea problemelor de moment ale conjuncturii politice (...) nu trebuie să se îndrepte împotriva intereselor naţionale ale Bulgariei”. 

Bulgaria depinde aproape în întregime de Rusia în materie de importuri de gaz şi de petrol. Cu toate acestea, guvernul bulgar de dreapta a luat poziţie, încă de la venirea sa la putere, în 1997, în favoarea aderării ţării la NATO şi la Uniunea Europeană. Miercuri 21 martie a.c., Bulgaria şi NATO au semnat la Bruxelles un acord care reglementează trecerea şi staţionarea provizorie a forţelor NATO pe teritoriul bulgar, fără a mai cere autorizarea Parlamentului. 

Directorul FBI, Louis Freeh a apreciat că apropierea Bulgariei de NATO este “un nou exemplu pentru importanţa din ce în ce mai mare a acestei ţări strategic situate într-o regiune atât de importantă”. “Considerăm Bulgaria ca o oază de stabilitate”, a subliniat acesta, anunţând că un biroul al FBI va fi deschis la Sofia de îndată ce se va obţine aprobarea Congresului american.

 

 

 

5. Situaţia din Cecenia 

 

Organizaţia pentru apărarea drepturilor omului, “Human Rights Watch” (HRW), a cerut, miercuri 21 martie a.c., Organizaţiei Naţiunilor Unite, să condamne Rusia pentru “războiul mizerabil” pe care îl desfăşoară în Cecenia, potrivit unui raport în care sunt prezentate numeroase mărturii ale dispariţiilor, torturilor şi execuţiilor în rândul civililor. 

Organizaţia citată a solicitat Comisiei pentru drepturile omului a ONU, a cărei sesiune anuală a avut loc la Geneva, “să condamne eşecul Rusiei în ceea ce priveşte aplicarea unei rezoluţii a Comisiei, adoptată anul trecut, prin care se cerea Guvernului rus să coopereze cu observatorii ONU şi să stabilească o comisie însărcinată cu anchetarea responsabililor pentru încălcarea drepturilor omului”. 

Raportul “Human Rights Watch” prezintă 113 cazuri detaliate de dispariţii a civililor, de la începutul războiului, la 1 octombrie 1999. “Organizaţia rusă Memorial a mai prezentat peste 150 de cazuri”, au afirmat conducătorii HRW, care au estimat că “cifrele adevărate sunt, fără nici o îndoială, mult mai mari”. 

HRW a denunţat “zidul tăcerii” cu care se confruntă rudele celor dispăruţi atunci când încearcă să afle amănunte de la autorităţi. Persoanele dispărute au vârste cuprinse între 15 şi 49 de ani şi au fost răpite în cadrul unor operaţiuni numite de “percheziţionare” sau au fost arestate la diferite posturi de control din ţară. “Ei mi-au spus că nu l-au răpit, FSB nu l-a răpit, GRU nu l-a răpit, MVD nu l-a răpit. S-ar putea crede că extratereştrii mi-au răpit fiul", a declarat mama unui dispărut, declaraţie care figurează în raportul HRW. 

“Autorităţile ruse nu au observat “obligaţia” care le revine faţă de anchetarea dispariţiilor şi de acuzare a responsabililor, în conformitate cu o rezoluţie a Adunării generale a ONU din 1992 referitoare la acest subiect”, a precizat HRW. “Cel mai mare defect al sistemului de anchetă este lipsa de autoritate a Parchetului pentru a obţine cooperarea militarilor, care deseori joacă un rol important în detenţiile urmate de dispariţii”, se precizează în raportul HRW. Totodată, în raport sunt oferite amănunte privind cele 60 de cadavre care au fost găsite în luna februarie a.c. la aproximativ un kilometru de cartierul general al forţelor ruse din Cecenia, de la Khankala. HRW a mai precizat că există cel puţin alte opt gropi comune, în care se află cadavre cu urme vizibile de tortură. 

*

Procurorul general al Rusiei, Vladimir Ustinov, s-a pronunţat, joi 22 martie a.c., împotriva începerii unei anchete internaţionale referitoare la crimele de război şi încălcarea drepturilor omului în Cecenia. 

“Dacă avem nevoie de ajutor internaţional, vom anunţa. Dar, pentru moment, nu avem nevoie de acest ajutor”, a declarat V. Ustinov, în cursul unei întâlniri cu raportorul pentru probleme politice al Adunării Parlamentare, lordul Frank Judd. “Procurorii ruşi cunosc toate crimele şi toate acţiunile de încălcare a drepturilor omului comise în republica rebelă”, a asigurat Vladimir Ustinov. 

Procurorul rus a anunţat, fără a face alte precizări, că au fost deschise mai multe anchete asupra deturnării de fonduri destinate reconstrucţiei infrastructurii cecene. 

De la începutul intervenţiei ruse în Cecenia, procurorul militar a deschis 62 de anchete penale împotriva unor militari ruşi, iar Parchetul militar s-a sesizat în 20 de cazuri, conform unor date furnizate de justiţia rusă. Doar o mică parte dintre aceste anchete se referă la încălcarea drepturilor omului, soldaţii ruşi fiind inculpaţi mai mult pentru infracţiuni referitoare la legislaţia din domeniul armelor. 

6. Situaţia din Orientul Mijlociu 

 

Secretarul de Stat american, Colin Powell, a declarat, vineri 23 martie a.c., că nu crede că o reluare a negocierilor de pace dintre Israel şi palestinieni ar putea avea loc fără o diminuare semnificativă a violenţelor care continuă în regiune de şase luni. 

Colin Powell a spus, totodată, că Statele Unite “nu încearcă să-l evite pe preşedintele palestinian Yasser Arafat, dar nu se proiectează, deocamdată, vreo invitare a acestuia din urmă la Washington”. “Să fie restabilită securitatea, cooperarea şi coordonarea între cele două părţi, şi după aceea, când vom avea o situaţie mai stabilă, vom putea acţiona pentru a începe din nou convorbiri de pace”, a declarat acesta. 

Violenţele dintre israelieni şi palestinieni au continuat, vineri 23 martie a.c., când s-au înregistrat un mort şi 28 de răniţi printre palestinieni în teritoriile din Fâşia Gaza. În total, 443 de persoane au fost ucise de la începutul Intifadei, la sfârşitul lunii septembrie 2000, majoritatea palestinieni.

*

Premierul israelian, Ariel Sharon, a afirmat, duminică 25 martie a.c., că nu este vinovat de declanşarea, la sfârşitul lunii septembrie 2000, a violenţelor din zonă. 

“Astăzi este clar pentru toată lumea că nu există nici o legătură între vizita mea la Muntele Templului şi valul de terorism”, a afirmat A. Sharon în cadrul întâlnirii sale cu comisia internaţională de anchetă a confruntărilor israeliano-palestiniene, care a avut loc duminică 25 martie a.c. 

A. Sharon se referea, prin această afirmaţie, la declanşarea Intifadei care a urmat vizitei sale, pe 28 septembrie 2000, la Esplanada Moscheilor din Ierusalimul de Est, un loc sfânt venerat de evrei şi de musulmani deopotrivă. 

“Toată lumea ştie că declanşarea violenţelor este rezultatul unei decizii strategice a lui Yasser Arafat, care credea că prin aceasta va putea exercita presiuni pentru a obţine mai mult de la Israel şi a determina o intervenţie internaţională în conflict”, a adăugat premierul Ariel Sharon. 

Mai mulţi lideri arabi l-au avertizat pe Ariel Sharon că trebuie să reia negocierile de pace din punctul în care le-a lăsat predecesorul său, Ehud Barak, “dacă nu vrea să plonjeze Orientul Mijlociu în haos”, potrivit cuvintelor folosite de regele Abdallah al Iordaniei. Totuşi, în opinia premierului israelian “Arafat este adevăratul duşman al procesului de pace”. “Toate rapoartele serviciilor noastre de securitate ne indică limpede faptul că Arafat, care de-acum a revenit la terorism, deţine controlul strategic al situaţiei din teritorii”. “De aceea, a conchis Ariel Sharon, astăzi, mai mult ca oricând, Israelul are nevoie de fâşii de securitate pentru a se apăra de pericolele tot mai mari din Orientul Mijlociu”.

*

Duminică 25 martie a.c., cu două zile înainte de începerea lucrărilor summit-ului de la Amman, liderii arabi au anunţat că preconizeză ruperea relaţiilor diplomatice cu ţările care îşi vor transfera ambasadele la Ierusalim sau care vor recunoaşte oraşul drept capitala Israelului, conform proiectului de rezoluţie finală al lucrărilor. 

“Liderii arabi cer ţărilor lumii să nu îşi transfere ambasadele la Ierusalim”, se subliniază în proiect. Aceştia au reamintit şi “rezoluţiile summit-ului arab de la Amman, din 1980, de la Bagdad, din 1990 şi de la Cairo, din 2000, referitoare la ruperea tuturor relaţiilor cu ţările care îşi vor transfera ambasadele la Ierusalim sau vor recunoaşte oraşul drept capitala Israelului”. 

“Liderii arabi îşi reafirmă ataşamentul faţă de rezoluţiile Consiliului de Securitate referitoare la Ierusalim, mai ales faţă de rezoluţiile 252 (1968), 267 (1969), 465 (1980), 478 (1980), care consideră lipsită de importanţă orice dispoziţie luată de Israel pentru a schimba statutul acestui oraş”, se adaugă în proiectul de rezoluţie.

Arabia Saudită a anunţat că “va susţine, în cadrul reuniunii, revenirea la boicotul arab impus tuturor firmelor care au relaţii comerciale cu Israelul, conform unei propuneri avansate de Siria”, a declarat ministrul saudit de externe, Said al-Faisal.

Reactivarea boicotului arab împotriva statului evreu, propusă de Siria, a fost inclusă pe ordinea de zi a summitului Ligii Arabe, care îşi va deschide lucrările, marţi 27 martie a.c., la Amman, potrivit rezoluţiei adoptate la reuniunea pregătitoare a miniştrilor de externe din ţările membre ale organizaţiei panarabe, desfăşurată la 24-25 martie a.c., în capitala Arabiei Saudite.

Această rezoluţie a fost aprobată de şefii diplomaţiilor din toate cele 21 de state membre ale Ligii Arabe, inclusiv de Egipt şi Iordania, care au încheiat tratate de pace cu Israelul, în 1979, respectiv în 1994.

 

 

7. Intrarea statelor nordice în spaţiul Schengen 

 

Ministrul german de Interne, Otto Schily, şi ministrul suedez, Maj-Inger Klingvall, au afirmat că ziua de duminică 25 martie 2001 este o “zi istorică, pentru că marchează intrarea în spaţiul Schengen a cinci ţări din nordul Europei”. 

“Pentru toţi călătorii, cetăţeni ai Uniunii Europene sau din alte ţări, acest lucru reprezintă un câştig enorm în domeniul liberei circulaţii”, a declarat Otto Schily, în cadrul conferinţei de presă organizate cu omologul său suedez, în localitatea Sassnitz, pe insula germană Ruegen, loc de pornire al vapoarelor spre Danemarca şi Suedia. 

În paralel, a fost întărită securitatea internă atât în Germania cât şi în Europa, “deoarece instrumentele Tratatului de la Schengen, de cooperare judiciară şi a poliţiei pentru combaterea criminalităţii transfrontaliere, vor putea fi utilizate şi de ţările nordice”, a apreciat Otto Schily. 

Ministrul suedez a insistat, la rândul său, pe faptul că porţile spaţiului Schengen trebuie să rămână deschise refugiaţilor. “Refugiaţii şi cei care au nevoie de protecţie trebuie să aibă în continuare şansa de a găsi azil la noi”, a precizat acesta. 

Cei doi miniştri au închis, simbolic, biroul de control vamal din Sassnitz şi au dat jos panoul pe care scria “Controlul paşapoartelor”. 

Începând din 25 martie 2001, cei aproximativ 24 de milioane de norvegieni, danezi, suedezi, finlandezi şi islandezi pot călători liber în celelalte zece ţări deja semnatare ale convenţiei de la Schengen, fără să mai fie nevoiţi să prezinte paşapoartele la trecerea frontierei. În acest mod spaţiul european în care persoanele pot circula liber se va întinde de la Capul Nord (Norvegia) şi până în Gibraltar şi Grecia. 

 

 

 

8. Alegerile municipale din Austria 

 

Potrivit rezultatelor definitive ale scrutinului, extrema-dreaptă austriacă a pierdut mai mult de un sfert dintre alegătorii săi la alegerile municipale desfăşurate duminică, 25 martie a.c. la Viena, în pofida campaniei electorale susţinute personal de liderul său Joerg Haider. Partidul Libertăţii al lui Joerg Haider a obţinut 20,25% din voturi, în timp ce la ultimele alegeri municipale desfăşurate la Viena, în 1996, obţinuse 27,8% din sufragii. 

Analiştii politici consideră că Partidul Libertăţii a pierdut din popularitate după ce a intrat în guvernul federal, formând o coaliţie cu Partidul Conservator al cancelarului Wolfgang Schuessel. 

Conform rezultatelor scrutinului, social-democraţii primarului Michaël Hauepl au câştigat, în schimb, cu şapte procente mai mult faţă de scrutinul precedent. Ei au obţinut 46,81% din voturi şi şi-au recăpătat majoritatea absolută a locurilor din consiliul muncipal, pe care o pierduseră în 1996. 

Conservatorii au obţinut 16,37% din voturi, un rezultat mai bun faţă de cel de la scrutinul precedent, în timp ce “Verzii” au câştigat patru procente, ajungând la 12,45% din voturi. 

 

 

9. Turcia - reforme economice structurale necesare pentru a scoate ţara din criză 

 

În urma eşecului unui program economic de reformă a principalelor sectoare economico-financiare, program sprijinit iniţial şi de Fondul Internaţional Monetar, Turcia are un nou ministru al economiei Kemal Dervis, fost economist în cadrul Băncii Mondiale.

La două săptămâni după numirea în această funcţie, Kemal Dervis a anunţat că guvernul de la Ankara va pune în aplicare urgent un set de reforme structurale radicale menite să scoată economia turcă din criză. Într-un interviu acordat la sfârşitul săptămânii trecute, noul ministru a mai subliniat faptul că este vitală asistenţa financiară a instituţiilor internaţionale financiare, mai ales pentru a putea reduce rata dobânzii, care, fiind foarte ridicată, dezechilibrează şi-aşa fragilul sistem financiar. Guvernul turc speră să obţină rapid sprijin financiar din partea Băncii Mondiale şi a Grupului G-7 (SUA, Canada, Germania, Franţa, Italia, Japonia, Marea Britanie) şi de asemenea să recapete încrederea investitorilor şi a creditorilor străini. În cursul acestei săptămânii vor avea loc discuţii între membrii executivului turc şi reprezentanţi ai FMI, directorul Departamentului European din cadrul FMI, Michael Deppler, aflându-se în capitala turcă încă de la sfârşitul săptămânii trecute. Statele Uniunii Europene şi SUA au sistat sprijinul financiar din cauza amânării procesului de reforme economice radicale şi, de asemenea, din cauza conflictelor politice din ultima vreme, iar FMI s-a retras, în februarie, din programul antiinflaţie, în valoare de 11,5 milioane de euro, din aceleaşi motive.

Elementul central ale pachetului de reforme economice anunţat de ministrul Kemal Dervis îl constituie crearea unui singur consiliu director de supraveghere pentru cele trei mari bănci de stat aflate în pragul falimentului (Zirrat, Halk şi Emlak) şi restructurarea lor în vederea funcţionării conform principiilor economiei de piaţă şi ale profitabilităţii. Reducerea personalului şi eventuala fuzionare a băncilor Zirrat şi Emlak vor fi primele măsuri în acest sens. De asemenea, guvernul turc va lua măsuri pentru a încerca acoperirea creditelor neperformante, în valoare de circa 20 de miliarde de lire turceşti, acumulate prin acordarea unor împrumuturi subvenţionate fermierilor şi micilor întreprinzători.

Alte măsuri de restructurare au nevoie de ratificarea unor legi fiscale menite, pe de o parte, să confere autonomie Băncii Centrale turce, iar pe de alta, să asigure un cadru legislativ acţiunii de lichidare a băncilor falimentare.

Au fost iniţiate, de asemenea, demersuri de privatizare a companiei turce de telecomunicaţii, a liniilor aeriene naţionale şi de accelerare a demonopolizării industriilor alcoolului, tutunului şi zahărului. Economia turcă a avut de suferit şi din cauza dezechilibrării monedei naţionale, care a înregistrat o depreciere de 25%, mai ales în urma divergenţelor dintre preşedintele Ahmed Sezer şi premierul Bulent Ecevit.

Ministrul economiei crede că este puţin probabil ca FMI să mărească împrumutul stabilit iniţial pentru Turcia (11,4 miliarde de dolari), de aceea autorităţile de la Ankara fac eforturi pentru consolidarea relaţiilor bilaterale cu diverse state care le pot oferi asistenţă financiară.

Tot in cursul acestei săptămâni, guvernul turc va anunţa oficial Programul Naţional de reforme politice şi economice în vederea scoaterii Turciei din criza financiară şi a aderării la UE.

